SKRIFTLIG FORESPØRGSEL E-2858/99

af Roberta Angelilli (UEN) til Kommissionen

(18. januar 2000)

Om: Ufuldstændig gennemførelse af direktivet om vurdering af indvirkningen på miljøet i Regionen Lazio

Kan Kommissionen under henvisning til forespørgerens tidligere forespørgsler om vurdering af indvirkningen på miljøet og direktiv 85/337/EØF(1) med efterfølgende ændringer oplyse, om direktivet er blevet gennemført effektivt og fuldt ud, navnlig efter den italienske regerings uddelegering af beføjelser til regionerne, herunder især Regionen Lazio, eller om der tværtimod er konstateret unøjagtigheder og/eller dele, der ikke er gennemført fuldt ud?

Navnlig parkeringshuset i Via Sacchi i Rom, som er omtalt i forespørgsel E-2084/99(2), har givet anledning til en beføjelseskonflikt mellem Rom Kommune, der har udstedt den pågældende tilladelse uden at foretage en vurdering af indvirkningen på miljøet, og Regionen Lazio, der derimod har anmodet om en vurdering af indvirkningen på miljøet.

(1) EFT L 175 af 5.7.1985, s. 40.

(2) EFT C 219 af 1.8.2000, s. 87.

Svar afgivet på Kommissionens vegne af Margot Wallström

(23. februar 2000)

Med hensyn til gennemførelse i national lovgivning af direktiv 85/337/EØF af 27. juni 1985 om vurdering af visse offentlige og private projekters virkninger på miljøet i Italien og specielt i regionen Lazio henvises det ærede medlem til svar på skriftlig forespørgsel E-2084/99. Man er i øjeblikket ved at

undersøge, om regionallovgivningen er i overensstemmelse med direktiv 97/11/EF af 3. marts 1997(1), om ændring af direktiv 85/337/EØF. Det kan tilføjes, at parkeringspladser ikke specifikt er nævnt i bilagene til direktiv 85/337/EØF, og det er derfor vanskeligt at anfægte mangel på specifik gennemførelse i forbindelse med denne projektgruppe. Derimod omfatter direktiv 97/11/EF, der ikke finder anvendelse i dette specifikke tilfælde, fordi det gælder for projekter, hvortil ansøgning om tilladelse er fremsendt efter den 14. marts 1999, specifikt parkeringspladser blandt projekterne i bilag II til direktiv (10 b).

Konflikter mellem forskellige organer i den italienske forvaltning er ikke relevant på fællesskabsplan. Det er kun relevant, at fællesskabslovgivningen anvendes korrekt.

Med hensyn til anvendelse af direktiv 85/337/EØF i dette specifikke tilfælde kunne parkeringspladser efter Kommissionens mening, uden at være specifikt nævnt, omfattes af bilag II i direktiv 85/337/EØF under nr. 10 b (som anlægsarbejde i byzoner blandt infrastrukturprojekter). I henhold til direktivet skal bilag II-projekter underkastes en vurdering af miljøvirkninger (VVM), hvis medlemsstaterne mener, at projekterne kræver det. Medlemsstaterne er imidlertid forpligtet til at foretage en forvurdering for at fastslå, om bilag II-projekter skal underkastes en VVM-procedure. Kommissionen mener derfor, at hvis der ikke blev foretaget nogen forvurdering af parkeringspladsprojektet, som måtte få væsentlige virkninger på miljøet, er det en overtrædelse af direktivet, medens det forhold, at et projekt om en parkeringsplads ikke underkastes en VVM-procedure ikke er en overtrædelse af direktivet, hvis det i en forundersøgelse er blevet konkluderet, at projektet ikke vil få væsentlige virkninger.

(1) EFT L 73 af 14.3.1997.